Tomáš Garrigue Masaryk, prvý prezident ČSR, známy tiež svojimi antikomunistickými postojmi
**Masarykizmus** (čes. *masarykismus*) je pôvodne ojedinele používané označenie pre filozofické myslenie (príp. i politiku) Tomáša Garrigua Masaryka, avšak od začiatku 50. rokov 20. storočia rozširované ako marxisticko-leninistický očierňujúci propagandistický pojem komunistického režimu v Československu (ČSR) v snahe dehonestovať Masarykovu osobnosť, politiku, jeho filozofické názory a zlikvidovať kult Masaryka.

Výskyty termínu pred rokom 1948
-------------------------------

V *Kartotéke novočeského lexikálneho archívu* bolo najstaršie použitie termínu „masarykismus" zaznamenané ešte v roku 1937 v publikácii zostavenej Albertom Pražákom k 70. narodeninám českého literárneho a divadelného kritika Jindřicha Vodáka, pričom bol použité (v kladnom citovom zafarbení) na označenie stúpenectva Masarykovej filozofie.

Ďalšie použitie bolo zaznamenané v monografii *Naše dělnické hnutí v minulosti* (1947) historika a člena Československej sociálnej demokracie Miloslava Volfa, ktorý tento termín použil na označenie časti ideológie, na ktorej stavala predmníchovská ČSR v kontraste voči nacionalisticky orientovanej Strane národnej jednoty vzniklej v pomníchovskej ČSR (22. novembra 1938) na čele s Rudolfom Beranom.

Komunistický propagandistický pojem
-----------------------------------

Masarykizmus ako propagandistický pojem bol komunistickým režimom v ČSR zavedený v 50. rokoch 20. storočia, pričom podľa Kartotéky novočeského lexikálneho archívu prvá zmienka pochádza z roku 1951, kedy bol označený za *„režim M(asaryka),* [ktorý je] *na rovnakej triednej základni ako druhé myšlienkové systémy buržoázie."*.

Do oficiálnej politickej literatúry bol zadefinovaný ako: *„ideový zdroj oportunizmu, sociáldemokratizmu a maloburžoazného nacionalizmu, ktorý je nástrojom krajnej pravice a protisocialistických síl"*. *Slovník slovenského jazyka* z roku 1960 ho charakterizoval ako: *„reakčný politický smer T. G. Masaryka."* Politický slovník z roku 1986 (obdobia normalizácie) uvádza obdobnú definíciu ako politická literatúra 50. rokov: *„ideológia a politika časti vládnucich buržoáznych kruhov (tzv. Hrad) v predmníchovskej Československej republike.* [...] *Masarykizmus sa snažil rafinovane vykonštruovanou propagandou o bužoáznej demokracii a humanizme zastierať vykorisťovateľský charakter predmníchovskej republiky, upevniť panstvo kapitalizmu v Československu. Na ideológii masarykizmu bol postavený program niektorých takzvaných socialistických strán v predmníchovskej Československej republike, najmä bývalej Československej strany národne socialistickej."*

Referencie
----------

1. ↑  Balážová, Ľubica; Bosák, Ján, edi. (2005), „masarykizmus", *Slovník cudzích slov : akademický* (2. dopl. a preprac. vyd.), Bratislava: Slovenské pedagogické nakladateľstvo – Mladé letá, ISBN  80-10-00381-6,
2. ↑  Kartotečný lístok „masarykismus", *Kartotéka novočeského lexikálního archivu*
3. ↑  Pražák, Albert, ed. (1937), *Jindřich Vodák : Pocta k jeho sedmdesátinám*, Praha: Melantrich, str. 89, OCLC 21650113,
4. ↑  Volf, Miloslav, ed. (1947), *Naše dělnické hnutí v minulosti*, Praha: Práce, str. 267, OCLC 614041812 . **Zdroj:** Kartotečný lístok „masarykismus", *Kartotéka novočeského lexikálního archivu*
5. 1 2  Kopřiva, Milan (1988), *Po stopách Tomáše Garrigue Masaryka : (o ničení památky na osobnost a dílo TGM v době národního temna od r. 1948 do roku 1988)*, str. 9  (samizdat). **Zdroj:** Vlč, Dominik (2012), *Masarykův kult politického vůdce a jeho vývoj související s nástupem komunistického režimu v Československu*, Diplomová práca, Vrchoslavice: Masarykova univerzita, str. 50,
6. ↑  Jičínský, Zdeněk (1965), *K politické ideologii buržoazní ČSR*, [Praha]: Státní nakladatelství politické literatury, str. 5, OCLC 10195552,  . *„Masarykismus je pojem politický, který se vytvořil v marxistické propagandě v období lidové demokracie k označení vedoucího politickoideologického směru buržoazní ČSR spjatého s Masarykem jako jeho hlavním představitelem."*
7. ↑  Kartotečný lístok „masarykismus" (Kartotéka novočeského lexikálního archivu)
8. ↑  Peciar, Štefan, ed. (1960), „masarykizmus", *Slovník slovenského jazyka*, 2. (L – O), Bratislava: Vydavateľstvo SAV, OCLC 310666220
9. ↑  Šolc, Miroslav, ed. (1986), „masarykizmus", *ABC, stručný politický slovník*, Praha: Svoboda, str. 163, OCLC 14242164

Pozri aj
--------

* Tomáš Garrigue Masaryk
* Česko-Slovensko v rokoch 1948 až 1989